b'\n_START_ARTICLE_\nBender\n_START_PARAGRAPH_\nBender (rusko \xd0\x91\xd0\xb5\xd0\xbd\xd0\xb4\xc3\xa9\xd1\x80\xd1\x8b, romunsko Bender) \xe2\x80\x93 mesto v nepriznani Pridnestrski moldavski republiki (Pridnestrje), uradno pa v Moldaviji. Najpomembnej\xc5\xa1e pristani\xc5\xa1\xc4\x8de na reki Dnester in najve\xc4\x8dje \xc5\xbeelezni\xc5\xa1ko vozli\xc5\xa1\xc4\x8de v Pridnestrju. V Moldaviji in predvsem v Romuniji se zanj pogosto uporablja staro ime Tighina. Mesto se prvi\xc4\x8d pisno omenja leta 1408.\n_START_SECTION_\nZgodovina\n_START_PARAGRAPH_\nZgodovinske korenine mesta segajo globoko v davnino, saj so tukaj\xc5\xa1nji odli\xc4\x8dni geografski pogoji in ugodna klima \xc5\xbee od zgodnjih \xc4\x8dasov privabljali razli\xc4\x8dna plemena in narode, ki so pu\xc5\xa1\xc4\x8dali dokaze o svoji prisotnosti v obliki naselij, trdnjav, grobi\xc5\xa1\xc4\x8d itd. Prvo naselje na tem podro\xc4\x8dju se datira v 3. stoletje p.n.\xc5\xa1. Na podlagi arheolo\xc5\xa1kih raziskav je mo\xc4\x8d sklepati, da so tukaj najprej \xc5\xbeiveli Geti. Na koncu 5. in za\xc4\x8detku 6. stoletja n.\xc5\xa1. na to obmo\xc4\x8dje prihajajo slovanska plemena ter ustvarjajo svojo kulturo. Od konca 9. stoletja je vzhodnoslovansko prebivalstvo tega ozemlja \xc5\xbeivelo v Staroruski dr\xc5\xbeavi \xe2\x80\x93 Kijevski Rusiji, v 13.-14. stoletju pa je bilo ozemlje pod oblastjo Gali\xc5\xa1ko-volinske kne\xc5\xbeevine.\n_START_SECTION_\nMoldavska kne\xc5\xbeevina\n_START_PARAGRAPH_\nSredi 13. stoletja so semkaj vdrli Mongoli (Tatari), ki jih v prvi polovici 14. stoletja pre\xc5\xbeenejo Mad\xc5\xbeari, po uporu mestnega prebivalstva proti mad\xc5\xbearski oblasti pa se oblikuje samostojna Moldavska kne\xc5\xbeevina na \xc4\x8delu s knezom Bogdanom. V za\xc4\x8detku 15. stoletja Moldavski kne\xc5\xbeevini pripada vso ozemlje med Karpati in \xc4\x8crnim morjem, njena vzhodna meja je bil Dnester, Bender pa je imel vlogo obmejne mitnice. Vrh razcveta kne\xc5\xbeevina sicer dose\xc5\xbee v \xc4\x8dasu vladavine \xc5\xa0tefana Velikega. Mesto je \xe2\x80\x93 pod imenom \xd0\xa2\xd1\x8f\xd0\xb3\xd1\x8f\xd0\xbd\xd0\xba\xd1\x8f\xd0\xba\xd1\x8f\xd1\x87 \xe2\x80\x93 prvi\xc4\x8d omenjeno v listini, ki jo je 8. oktobra 1408 izdal moldavski vladar Aleksander Dobri. Od sredine 15. stoletja se kot ime mesta v razli\xc4\x8dnih dokumentih pojavlja naziv Thigina.\n_START_SECTION_\nTur\xc5\xa1ko gospostvo\n_START_PARAGRAPH_\nLeta 1538 po vrsti te\xc5\xbekih spopadov Thigino zavzamejo Turki. Zaradi svoje strate\xc5\xa1ko pomembne lege ob Dnestru in bli\xc5\xbeine \xc4\x8crnega morja je mesto postalo eno izmed tur\xc5\xa1kih opori\xc5\xa1\xc4\x8d v bojih proti Rusiji. Na lokaciji biv\xc5\xa1e mitnice so za\xc4\x8deli graditi trdnjavo, ki je \xe2\x80\x93 tako kot tudi samo mesto \xe2\x80\x93 dobila ime Bender. Slednje izvira iz perzijskega jezika in pomeni \xc2\xbbluka, pristani\xc5\xa1\xc4\x8de\xc2\xab. Moldavija je pod Turki ostala tri stoletja. _NEWLINE_15. septembra 1770 je ruska vojska pod vodstvom generala Panina in ob pomo\xc4\x8di moldavskih prostovoljcev po dvomese\xc4\x8dnem obleganju napadla in po krvavem boju zavzela trdnjavo. Rusko-tur\xc5\xa1ka vojna v letih 1768\xe2\x88\x921774 se je kon\xc4\x8dala s podpisom mirovnega sporazuma, v skladu s katerim sta tako Benderska trdnjava kot tudi celotna Moldavija ostali v tur\xc5\xa1kih rokah. Bender je ponovno kapituliral 4. novembra 1789, po mirovnem sporazumu iz 1791 pa je podro\xc4\x8dje na levem bregu Dnestra pripadlo Rusiji, medtem ko je desni breg, vklju\xc4\x8dno z Benderjem, obdr\xc5\xbeala Tur\xc4\x8dija. _NEWLINE_Mesto je bilo dokon\xc4\x8dno osvobojeno novembra 1806, ko se je trdnjava predala ruski vojski. Po bukare\xc5\xa1kem sporazumu, ki ga je leta 1812 podpisal Kutuzov, je medre\xc4\x8dje Pruta in Dnestra postalo rusko, kasneje je bil ta teritorij poimenovan Besarabija.\n_START_SECTION_\n19. stoletje in revolucija\n_START_PARAGRAPH_\nPo letu 1812 v mestu nastanejo ugodnej\xc5\xa1i pogoji za razvoj kmetijstva, industrije in trgovine. Z oblikovanjem Besarabske gubernije Bender leta 1818 dobi naziv okrajnega mesta, osem let zatem dobi tudi svoj grb, na katerem sta upodobljena dvoglavi orel in premagani lev, ki simbolizira \xc5\xa1vedskega kralja Karla XII., ki se je po porazu v bitki pri Poltavi zatekel v tamkaj\xc5\xa1njo trdnjavo. O omenjeni bitki in dogodkih, ki so ji sledili, je sto let kasneje pisal veliki ruski literat Pu\xc5\xa1kin, ki je obiskal te kraje._NEWLINE_V 19. stoletju je bila zgodovina mesta povezana z mnogimi znanimi ljudmi iz Ukrajine, med katerimi velja posebej izpostaviti pisatelja in kulturnika Ivana Kotljarevi\xc4\x8da, ki je leta 1806 kot vojak ruske vojske sodeloval pri osvojitvi Benderske trdnjave. Velikega pomena za gospodarski razvoj mesta je bila gradnja \xc5\xbeeleznice Tiraspol-Ki\xc5\xa1injev oziroma Bender-Galati v sedemdesetih letih 19. stoletja. Do preloma 20. stoletja je Bender postal pomembno \xc5\xbeelezni\xc5\xa1ko vozli\xc5\xa1\xc4\x8de ter kulturni in industrijski center. Mesta sta se dotaknili tudi revoluciji v letih 1905 in 1917, prav tukaj je bil organiziran prvi moldavski svet delavcev in vojakov.\n_START_SECTION_\n20. stoletje\n_START_PARAGRAPH_\nNa prelomu leta 1917/18 je pri\xc5\xa1lo do voja\xc5\xa1ke intervencije Kraljevine Romunije, ki je kljub silovitemu odporu 7. februarja 1918 zavzela Bender ter bila naslednjih 22 let gospodar Besarabije, dokler niso 28. junija 1940 mesto zasedli sovjetski vojaki. 2. avgusta je bila oblikovana Moldavska SSR. V Benderju so bili sprejeti ukrepi za izbolj\xc5\xa1anje gospodarskih in socialnih razmer ter odpravo nepismenosti, toda \xc5\xbee kmalu se je prebivalstvo soo\xc4\x8dilo z drugo svetovno vojno. Od junija 1941 do avgusta 1944 se je Bender nahajal pod nem\xc5\xa1ko-romunsko okupacijo, v \xc4\x8dasu vojne pa je bil prakti\xc4\x8dno popolnoma uni\xc4\x8den. Obnova mestne industrije je vrh dosegla konec 70. in za\xc4\x8detku 80. let, med njenimi glavnimi panogami pa \xc5\xa1e danes izstopajo prehrambena, elektrotehni\xc4\x8dna, pohi\xc5\xa1tvena oz. lesnopredelovalna ter izdelovanje gradbenih materialov._NEWLINE_Novi nemiri so Bender zajeli v za\xc4\x8detku 90. let v okviru t. i. Pridnestrskega konflikta oziroma dr\xc5\xbeavljanske vojne, ki se je v Moldaviji razplamtela v \xc4\x8dasu razpada Sovjetske zveze in oblikovanja Pridnestrske moldavske republike. V spopadih, ki so se odvijali v mestu, je poleti 1992 umrlo 489 ljudi, uni\xc4\x8denih ali po\xc5\xa1kodovanih je bilo ve\xc4\x8d kot tiso\xc4\x8d stanovanjskih, javnih in gospodarskih objektov. Ve\xc4\x8dina posledic oboro\xc5\xbeenega konflikta je danes odpravljenih, toda sledi so \xc5\xa1e vidne, prav tako pa ostaja spomin nanje.\n_START_SECTION_\nDemografija\n_START_PARAGRAPH_\nPo podatkih dr\xc5\xbeavne statisti\xc4\x8dnega urada je 1. januarja 2014 mesto imelo 91.882 prebivalcev. Z vidika narodnostne sestave je zna\xc4\x8dilen ve\xc4\x8dji dele\xc5\xbe Rusov in Ukrajincev, kar je tipi\xc4\x8dno za ve\xc4\x8dja mesta v Pridnestrju. Tak\xc5\xa1na narodnostna situacija se je izoblikovala v drugi polovici 20. stoletja. Med popisom v Pridnestrju leta 2004 se je za pripadnike ruske narodnosti izreklo 43,23% vseh prebivalcev mesta, za moldavsko narodnost 25,06%, za ukrajinsko pa 17,88%. Ve\xc4\x8d kot tiso\xc4\x8d je bilo le \xc5\xa1e Bolgarov in Gagavzov, nekaj sto pa Belorusov, Judov in Nemcev.\n_START_SECTION_\nLega in podnebje\n_START_PARAGRAPH_\nBender le\xc5\xbei v vzhodnem delu Moldavije oz. na jugozahodu Pridnestrja, na desnem bregu reke Dnester. Vzhodno in severno predmestje se nahajata 120-160 metrov nad gladino morja. Prevladuje zmerno kontinentalna klima s hladnimi, toda ne ledenimi zimami, ter toplimi poletji. Za zime so zna\xc4\x8dilne redne otoplitve, sneg zapade redko. Za obisk mesta so najprimernej\xc5\xa1i poletni meseci oziroma pozna pomlad in zgodnja jesen. Najtoplej\xc5\xa1i mesec je julij s povpre\xc4\x8dno temperaturo +21,6 \xc2\xbaC, najhladnej\xc5\xa1i pa januar s -2,4 \xc2\xbaC. Koli\xc4\x8dina padavin na letni ravni zna\xc5\xa1a 503 mm.\n_START_SECTION_\nKultura\n_START_PARAGRAPH_\nPosebej velja omeniti mestni zgodovinski muzej, ki je bil ustanovljen leta 1914 in je med najstarej\xc5\xa1imi v regiji. V njem je 60.000 eksponatov, od tega 48.000 enot osnovnega fonda. Kolekcija se nenehno dopolnjuje, zadnja leta so se dodajali eksponati, povezani s Pridnestrskim konfliktom. Glavna znamenitost mesta je Benderska trdnjava, spomenik arhitekturi 16. stoletja, izstopa pa \xc5\xa1e pravoslavna Katedrala Jezusove spremenitve na gori, zgrajena v za\xc4\x8detku 19. stoletja v \xc4\x8dast osvoboditve Benderja izpod tur\xc5\xa1ke nadoblasti. Spregledati ne moremo niti Voja\xc5\xa1ko-zgodovinskega spominskega kompleksa, odprtega leta 2008, ter parka Gorkega.\n_START_SECTION_\nPromet\n_START_PARAGRAPH_\nOd leta 1993 obstaja trolejbusna povezava s Tiraspolom, poleg tega pa \xc5\xa1e pet mestnih trolejbusnih linij. Najpopularnej\xc5\xa1a oblika prevoza so minibusi, t. i. mar\xc5\xa1rutke, ki vozijo po 25 linijah v mestu in okolici. Bender ima tri \xc5\xbeelezni\xc5\xa1ke postaje in slu\xc5\xbei kot tranzitna to\xc4\x8dka med Moldavijo in Ukrajino. Na postaji Bender-2 se ustavljata tudi hitri vlak \xc2\xbbMoskva-Ki\xc5\xa1injev\xc2\xab\xc2\xa0ter potni\xc5\xa1ki vlak \xc2\xbbOdesa-Ki\xc5\xa1injev\xc2\xab.'